དུས་གསུམ་དག་པ་

དུས་གསུམ་དག་པ་ཞེས་པ་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་ཆོས་སྐོར་གྱི་ནང་གི་གལ་ཆེའི་ལྟ་བ་ཞིག་ཡིན་ཏེ། འདས་པ་དང་མ་འོངས་པ། ད་ལྟར་བྱུང་བའི་དུས་གསུམ་རྣམས་རང་བཞིན་གྱིས་གྲུབ་པ་མེད་པ་དང་གཅིག་ཏུ་དག་པའི་ངང་ལ་གནས་པའི་གནས་ལུགས་ལ་གོ
 སྒྲ་བཤད། 
དུས་ནི་འདས་པ་དང་མ་འོངས་པ། ད་ལྟར་བྱུང་བ་བཅས་གསུམ་ལ་འདོད་ལ། གསུམ་ནི་དུས་དེ་གསུམ་ཡིན་པ་བསྟན། དག་པ་ནི་སྒྲིབ་པ་དང་དྲི་མ་ཐམས་ཅད་དང་བྲལ་བའི་རང་བཞིན་དུ་གནས་པ་ལ་གོ། ཆར་གསུམ་ཏུ་བསྡུས་ན་དུས་གསུམ་དེ་རང་བཞིན་གྱིས་དག་པའི་གནས་ལུགས་སུ་གནས་པ་ཞེས་བྱ་བའི་དོན་ཡིན།
 ངེས་ཚིག 
དུས་གསུམ་དག་པ་ཞེས་པ་འདི་ཤེས་རབ་ཀྱི་ཕ་རོལ་ཏུ་ཕྱིན་པའི་ཚུལ་ནས་གང་ཟག་དམ་པ་རྣམས་ཀྱིས་རྟོགས་པར་བྱ་བའི་ཟབ་མོའི་དོན་ཞིག་ཡིན། "བྱང་ཆུབ་སེམས་དཔས་ནི་སྔོན་གྱི་མཐའ་རྒྱུ་དང་ཕྱི་མའི་མཐའ་འབྲས་བུ་དང་། ད་ལྟར་བྱུང་བ་རང་གི་ངོ་བོ་གསུམ་ཀ་དོན་དམ་པར་མི་དམིགས་པར་ཤེས་པའི་ཕྱིར་དུས་གསུམ་གྱི་ཆོས་རྣམས་རང་བཞིན་གྱིས་དག་པ་སྟེ། རང་བཞིན་གྱིས་གང་དག་པ་དེ་ནི་འདུས་མ་བྱས་སྤྲོས་བྲལ་ཡིན་པའི་ཕྱིར་རྣམ་རྟོག་གི་སྤྲོས་པ་མེད་དོ། །"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། 10a-10bཞེས་གསུངས་པ་ལྟར་རོ། །
 ནང་དོན། 
སྔོན་གྱི་མཐའ་འདས་པའི་དུས། གནས་སྐབས་འདིར་སྔོན་གྱི་མཐའ་ཞེས་པ་ནི་འདས་པའི་དུས་ལ་གོ་ཞིང་། འདི་དུས་གསུམ་གྱི་གཅིག་ཡིན་ལ། རང་བཞིན་གྱིས་མི་དམིགས་པའི་ངང་ལ་གནས་པར་བཤད། "ལམ་སྒྲུབ་པ་པོ་བྱང་ཆུབ་སེམས་དཔའ་དེ་ནི་སྔོན་གྱི་མཐའ་སྟེ་འདས་པའི་དུས་སམ་འཁོར་བའི་གནས་སྐབས་དང་། ཕྱི་མཐའ་སྟེ་མ་འོངས་པའི་དུས་དང་མི་སློབ་པ་ལྟ་བུ་དང་། ད་ལྟར་བྱུང་བར་གྱུར་པ་ལམ་ལ་སློབ་པའི་དུས་ཏེ་དེ་གང་གི་གནས་སྐབས་སུ་ཡང་མི་དམིགས་ཏེ། གང་ཟག་རང་གི་ངོ་བོས་གདོད་ནས་མ་སྐྱེས་ལ་ཕྱིས་མི་སྐྱེ་བའི་ཕྱིར། དུས་གསུམ་གྱི་མཚན་མས་དག་པ་སྟེ་གང་གིས་ཀྱང་ཁྱད་པར་དུ་བྱར་མེད་པའོ། །"འཇུ་མི་ཕམ། མདོ་སྡུད་པའི་འགྲེལ་པ་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད། ལག་བྲིས། 13bཞེས་འཆད་པར་མཛད།

ཕྱི་མའི་མཐའ་མ་འོངས་པའི་དུས། མ་འོངས་པའི་དུས་དེ་ཡང་དུས་གསུམ་དག་པའི་ཡེ་ཤེས་ཀྱིས་མཐོང་བ་ན་དོན་དམ་པར་མི་དམིགས་ཤིང་འདུས་མ་བྱས་ཀྱི་ཁམས་སུ་རྟོགས་པར་འགྱུར། "དེ་ལྟར་ཤེས་ཤིང་གནས་པ་འདི་ནི་ཤེས་རབ་ཀྱི་ཕ་རོལ་ཏུ་ཕྱིན་པ་མཆོག་ལ་སྤྱོད་པ་ཡིན་ནོ། །"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། 10bཞེས་གསུངས།

ད་ལྟར་བྱུང་བའི་དུས། ད་ལྟར་བྱུང་བའི་དུས་ནི་འདས་པ་དང་མ་འོངས་པ་གཉིས་ཀྱི་བར་གྱི་སྐད་ཅིག་མ་ཞིག་ལ་གོ་ཡང་། དེ་ཡང་དོན་དམ་པར་རྟོགས་པ་ན་སྤྲོས་པ་མེད་པའི་གནས་ལུགས་སུ་རྟོགས་པར་འགྱུར། "སྔོན་གྱི་མཐའ་ནི་རྒྱུའི་སྟོབས་ཀྱི་ཕྱི་མའི་མཐར་འབྲས་བུ་བསྐྱེད་པའི་ཕྱིར་ད་ལྟར་བྱུང་བ་ལ་དེ་དག་གི་རང་གི་ངོ་བོ་ངེས་པར་བྱང་ཆུབ་སེམས་དཔའ་མི་དམིགས་པ་སྟེ། ཡང་དག་པའི་དོན་ཡིན་པར་སྒྲུབ་པར་བྱེད་པའི་ཚད་མ་མེད་པའི་ཕྱིར་རོ། །"སློབ་དཔོན་སེངྒེ་བཟང་པོ། སྡུད་པའི་དཀའ་འགྲེལ། ཤིང་དཔར། 35ཞེས་གསུངས།

 མཚན་ཉིད། 
དུས་གསུམ་རྣམས་རང་བཞིན་གྱིས་མ་གྲུབ་པར་ཤེས་ཤིང་། སྤྲོས་པ་ཐམས་ཅད་དང་བྲལ་བའི་ངང་ལ་གནས་པ་ཡིན། "བདག་ཉིད་རང་བཞིན་གྱིས་མ་གྲུབ་པ་ཅི་འདྲ་བ་དེ་འདྲར་སེམས་ཅན་ཐམས་ཅད་ཀྱང་ཤེས་ལ། སེམས་ཅན་ཐམས་ཅད་རང་བཞིན་མེད་པ་ཅི་འདྲ་བ་དེ་འདྲ་བ་སེམས་བསྐྱེད་སོགས་ཆོས་ཀུན་ཀྱང་ཤེས་ནས། སྐྱེ་བ་མེད་པ་དང་སྐྱེ་བ་གཉིས་ཀར་ཡང་མི་རྟོག་པ་བདེན་གཉིས་དབྱེར་མེད་པའི་གནས་ལུགས་སྤྲོས་པ་མེད་པའི་དོན་ལ་གནས་པ་འདི་ནི་ཤེས་རབ་ཀྱི་ཕ་རོལ་ཏུ་ཕྱིན་པ་མཆོག་གི་གནས་ལ་སྤྱོད་པ་ཡིན་ནོ། །"འཇུ་མི་ཕམ། མདོ་སྡུད་པའི་འགྲེལ་པ་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད། ལག་བྲིས། 14bཞེས་གསུངས།
 ཕན་ཡོན། 
དུས་གསུམ་དག་པའི་ལྟ་བ་འདི་ལ་གནས་པས་ཤེས་རབ་ཀྱི་ཕ་རོལ་ཏུ་ཕྱིན་པ་མཆོག་ལ་སྤྱོད་པར་འགྱུར་ཞིང་། དེའི་སྟོབས་ཀྱིས་འཆི་བ་མེད་པའི་ཡེ་ཤེས་ཐོབ་པར་འགྱུར། "འཇིག་རྟེན་དག་ན་ཆོས་ཀྱི་མིང་ཇི་སྙེད་པ་ཡོངས་སུ་བརྗོད་པར་རུང་བ་གཟུགས་ནས་རྣམ་མཁྱེན་གྱི་བར་ཀུན་ལ་དོན་དམ་པར་སྐྱེ་བ་དང་ནི་ཡང་དག་པར་འདས་པའམ་འགགས་པའི་མཐའ་སྤངས་ནས་སྐྱེ་འགགས་མེད་པར་མཉམ་པ་ཉིད་དུ་གནས་པ་སངས་རྒྱས་ཀྱི་ཐུགས་རྣམ་པར་མི་རྟོག་པའི་ཡེ་ཤེས་གང་ཞིག་ནམ་ཡང་ཉམས་པ་མེད་པས་འཆི་བ་མེད་པ་དང་དམ་པ་དེ་ལས་གཞན་མེད་པ་སྟེ། ཐམས་ཅད་ཀྱི་དམ་པ་མཐར་ཐུག་པ་བླ་ན་མེད་པའི་བདག་ཉིད་འཐོབ་པར་བྱེད་པ་དེ་ཡི་ཕྱིར་ན་ཆོས་ཐམས་ཅད་དམིགས་སུ་མེད་པར་རྟོགས་པའི་ལམ་འདི་ནི་ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་བྱ་སྟེ་ལམ་ཐམས་ཅད་ཀྱི་བླ་མ་བླ་ན་མེད་པའོ། །"འཇུ་མི་ཕམ། མདོ་སྡུད་པའི་འགྲེལ་པ་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད། ལག་བྲིས། 14b-15aཞེས་གསུངས།
ལུང་ཁུངས།